da de da de da de fi en en en sv da nl de bar da da da sv sv sv da en da da sv da da da da da de da da da da en da sv da da da da da de da da fi da de
Mål | Dansk Skoleforening for Sydslesvig e.V.
Det enkelte barn møder sin omverden ud fra egne meninger og logiske sammenhænge, som daginstitutionen forholder sig til ved at tage udgangspunkt i barnets styrkesider. Barnet betragtes som et enestående individ med egen betydning. Det er dog også del af et større fællesskab. Udvikling og læring inden for fællesskabets rammer giver det enkelte barn mulighed for at vokse op med daginstitutionen som en betydningsfuld del af hverdagslivet.
Læring sker i samspil mellem barnets evner og omgivelser. De ansatte medtænker løbende spørgsmål som:
Hvordan indretter vi vores daginstitution, så børnenes nysgerrighed udfordres?
Hvordan støtter vi bedst det enkelte barns læring?
Hvordan sikrer vi sammenhængen mellem familie og daginstitution?
Daginstitutionen dokumenterer det daglige arbejde, og denne dokumentation gøres let tilgængelig for både børn og forældre. Dette sker for eksempel ved hjælp af tegninger, fotos og fortællinger.
Sprog, kultur og identitet
Det er daginstitutionernes primære opgave at støtte det enkelte barn i at tilegne sig dansk sprog og kultur som en del af barnets alsidige personlighed. Forældre, der vælger mindretallets daginstitutioner, har også hjemme en væsentlig indflydelse på udviklingen af barnets sproglige og kulturelle identitet.
Både barnets første- og andetsprog er vigtige ressourcer for dets identitet. Når barnet bruger nye sproglige færdigheder, anerkender vi dets indsats og kreativitet i at tale og gøre sig forståelig i kontakten med de øvrige børn og de voksne i daginstitutionen.
Dansk Skoleforening for Sydslesvig e.V.Stuhrsallee 2224937 Flensburg